O conselleiro de Economía, Emprego e Industria, Francisco Conde, sinala a aposta por impulsar a bioeconomía e novos produtos de valor engadido para que Galicia se poida diferenciar a través desta industria vinculada co rural
O conselleiro de Economía, Emprego e Industria, Francisco Conde, participou hoxe nun encontro informativo organizado en colaboración coa Asociación provincial de empresarios da primeira transformación da madeira de Lugo. Nesta xornada informouse aos empresarios forestais da provincia dos diferentes apoios que están á súa disposición para impulsar esta industria clave para Galicia, cunha facturación próxima aos 2300 millóns de euros en 2018, un 2% máis que o ano anterior, e con máis de 21.000 asalariados directos (2500 en Lugo).
Na súa intervención Conde incidiu na necesidade de crear valor a través do forestal, desde a primeira transformación á segunda transformación e o contract, para impulsar a bioeconomía e novos produtos de valor engadido vinculados con outros sectores. Así, sinalou que a utilización da madeira debe ser transversal na economía galega para que a Comunidade se poida diferenciar a través desta industria ligada ao medio rural.
O conselleiro fixo fincapé en que hai que seguir apostando pola formación, a innovación e o crecemento das empresas como clave para ser máis competitivos. Neste sentido, mañá está previsto que se publique no Diario Oficial de Galicia (DOG) unha orde de axudas da Axencia Galega da Industria Forestal (Xera), cofinanciada con fondos Feader, dotada con 10,4 millóns de euros para realizar investimentos en tecnoloxías forestais, procesado, mobilización e comercialización de produtos forestais.
Nas próximas semanas activarase así mesmo, tal e como xa se informou no Consello da Xunta, un programa por 2 millóns destinado ás empresas da segunda transformación da madeira e o sector contract, co que se apoiarán os investimentos dirixidos á valorización, potenciación, innovación e mellora neste eido. Ademais destes apoios específicos, no encontro informouse dos diferentes programas de financiamento dos que tamén se pode beneficiar o sector forestal. O obxectivo é chegar a 1900 emprendedores e pemes que impulsen proxectos que mobilizarán 300 millóns de euros.
Conde sinalou na xuntanza que a Administración autonómica é consciente da necesidade de impulsar un novo modelo industrial no ámbito forestal, que pense na bioeconomía como elemento de unión, defendendo que é compatible a protección do medio ambiente cun crecemento económico sostible, co obxectivo de contar cunha Galicia máis verde. Do mesmo xeito, incidiu en que a industria forestal permite fortalecer o rural e fixar poboación.